દેખીતી રીતે વાજબી લાગે તેવી આ દરખાસ્ત બે રીતે ખોટી છે. આવી આચારસંહિતા તો જાગતાને જગાડવા જેવી વ્યર્થ છે. પોતાનાં વાણી કે વર્તન બરાબર નથી તેવું તો બધા સાંસદો અને બધા ધારાસભ્યો જાણતા જ હોય છે. સામાન્ય માણસ કોઈ પણ બાબતમાં ખોટું કે ખરાબ કરતો હોય ત્યારે પોતાના દોષ તો તે જાણતો જ હોય છે અને જાણવા છતાં પણ તે લોભ-લાલચ અથવા ક્રોધના કારણે ગેરવર્તન કરે છે. મહાભારતમાં મહાપાપી ગણવામાં આવેલા દુર્યોધને પણ કહ્યું છે તેમ હું અધર્મ જાણું છું છતાં તેમાંથી અટકી શકતો નથી. ગુનાખોરી અજાણતાં થતી જ નથી. તેથી સાંસદો અને ધારાસભ્યો, બરાડા પાડે, સભામાં ધાંધલ મચાવે, મારામારી કરે અથવા માઇક કે પેપર વેઇટનો હથિયાર તરીકે ઉપયોગ કરે તે કંઈ અજાણતાંમાં કરતા નથી, જાણીબૂઝીને કરે છે. તેમને પોતાના આચાર અંગેના નિયમોની પૂરેપૂરી ખબર હોવા છતાં પણ તેઓ આ રીતે વર્તે છે. આ બધા મહાનુભાવો ભૂલ કરતા નથી, પાપ કરે છે અને લાખ શિખામણ કે હજાર આચારસંહિતાઓ પછી પણ તેમનામાં સુધારો થવાની સંભાવના નથી, કારણ કે તેમને સુધરવું જ નથી.